b'\n_START_ARTICLE_\nKakao\n_START_SECTION_\nHistorie\n_START_PARAGRAPH_\nKakao stammer fra det tropiske lavland i Sydamerika og har v\xc3\xa6ret dyrket i mindst tre \xc3\xa5rtusinder i Centralamerika og Mexico._NEWLINE_Chokolade har v\xc3\xa6ret brugt som drik i n\xc3\xa6sten hele sin historie, og de tidligste optegnelser for brug af chokolade kan dateres til f\xc3\xb8r Olmekerne (ca. 1.400 \xc3\xa5r f.kr.). I 2007 rapporterede ark\xc3\xa6ologer, at de havde fundet bevis p\xc3\xa5 den \xc3\xa6ldst kendte dyrkning og brug af kakao ved en udgravning i Puerto Escondido i Honduras, som kunne dateres til 1.100 til 1.400 f.Kr. De fundne rester og den beholder, de blev fundet i, tyder p\xc3\xa5, at den f\xc3\xb8rste brug af kakao ikke bare var som drik, men frugtk\xc3\xb8det sandsynligvis blev brugt som en sukkerkilde til g\xc3\xa6ring til en alkoholisk drik. Mayacivilisationen dyrkede kakaotr\xc3\xa6er i deres baghave og brugte kakaofr\xc3\xb8ene at lave en skummende bitter drik. Dokumenter skrevet med mayahieroglyffer fastsl\xc3\xa5r, at chokolade ogs\xc3\xa5 blev brugt ved ceremonier._NEWLINE_Indtil det 16. \xc3\xa5rhundrede kendte ingen europ\xc3\xa6ere til den popul\xc3\xa6re drik fra Central- og Sydamerika. Det var f\xc3\xb8rst efter spaniernes erobring, at chokolade kunne importeres til Europa, hvor det hurtigt blev serveret ved hofferne. For at holde trit med den store eftersp\xc3\xb8rgsel, begyndte spanske h\xc3\xa6re at g\xc3\xb8re mesoamerikanerne til slaver for at producere kakao. Selv om kakaoh\xc3\xb8st blev en almindelig forretning, var det kun kongelige og folk med de rette forbindelser, der havde r\xc3\xa5d til at drikke den dyre importvare. Situationen var anderledes i England: her kunne alle velbesl\xc3\xa5ede folk k\xc3\xb8be kakao. Den f\xc3\xb8rste chokoladecaf\xc3\xa9 \xc3\xa5bnede i London i 1657._NEWLINE_I over hundrede \xc3\xa5r forblev proceduren med at lave chokolade u\xc3\xa6ndret, men den industrielle revolution bragte mange \xc3\xa6ndringer, der gjorde chokolade til den f\xc3\xb8devare, som vi kender i dag. I 1700-tallet blev der opfundet m\xc3\xb8ller, der kv\xc3\xa6rnede kakaosm\xc3\xb8rret, der fremstillede holdbar chokolade, men det var f\xc3\xb8rst under industrialiseringen, at fabrikationen kom op i st\xc3\xb8rre skala. Ikke l\xc3\xa6nge efter, at industrialiseringen var kommet ind i et roligere leje, begyndte firmaer at reklamere for den nye opfindelse for at s\xc3\xa6lge de chokoladedelikatesser, vi kender i dag.\n_START_SECTION_\nDyrkning\n_START_PARAGRAPH_\nDer er plantet kakao p\xc3\xa5 over 70.000 kvadratkilometer over hele jordkloden. 40% af produktionen stammer fra Elfenbenskysten._NEWLINE_Ghana og Indonesien st\xc3\xa5r hver is\xc3\xa6r for ca. 15%, mens Brasilien, Nigeria og Cameroun producerer en mindre andel._NEWLINE_Et tr\xc3\xa6 begynder at b\xc3\xa6re frugter, n\xc3\xa5r det er 4 til 5 \xc3\xa5r gammelt. N\xc3\xa5r det er fuldt udvokset, kan det i l\xc3\xb8bet af et \xc3\xa5r have 6000 blomster, men kun omkring 20 kapsler. Der skal bruges ca. 300-600 fr\xc3\xb8 til at producere 1 kg kakaopasta._NEWLINE_De tre hovedsorter af kakaob\xc3\xb8nner, som bruges i chokolade, er criollo, forastero og trinitario._NEWLINE_Criollo er med kun 5\xc2\xa0% af alle dyrkede kakaob\xc3\xb8nner den sj\xc3\xa6ldneste og dyreste kakao p\xc3\xa5 markedet. Den h\xc3\xb8rer hjemme i Centralamerika, De Caribiske \xc3\x98er og i de nordligste omr\xc3\xa5der ved de sydamerikanske stater. Der er s\xc3\xa5et en vis tvivl om den genetiske renhed af de b\xc3\xb8nner, der i dag bliver solgt som criollo, da de fleste bevoksninger er blevet udsat for genetisk p\xc3\xa5virkning fra andre sorter. Criolloer er s\xc3\xa6rligt sv\xc3\xa6re at dyrke, da de er s\xc3\xa5rbare i forhold til en del milj\xc3\xb8trusler. Smagen af criollo beskrives som delikat, men dog kompleks, lav i klassisk kakaosmag, men rig p\xc3\xa5 "andenkarakterer", med en eftersmag, der holder l\xc3\xa6nge._NEWLINE_Den almindeligst dyrkede b\xc3\xb8nne er forastero; en stor gruppe af vilde og dyrkede kakaosorter, som sandsynligvis stammer fra Amazonb\xc3\xa6kkenet. Den afrikanske \xc3\xa5rsh\xc3\xb8st er kun af forastero, der er markant mere h\xc3\xa5rdf\xc3\xb8r og giver st\xc3\xb8rre afkast end criollo. De er hovedbestanddelen af den solgte kakao og har typisk en st\xc3\xa6rkere klassisk kakaosmag, men en kort holdbarhed og er ikke st\xc3\xb8ttet af "andenkarakterer", s\xc3\xa5 de giver en mildere chokolade._NEWLINE_Trinitario er en naturlig hybrid af criollo og forastero. Trinitario stammer fra Trinidad, efter at forastero blev indblandet i den lokale criolloh\xc3\xb8st. N\xc3\xa6sten al kakao, der er produceret i de sidste fem \xc3\xa5rtier, er fra forastero eller den lavererangerende trinitario-sort._NEWLINE_Kakaob\xc3\xb8nner blev brugt som betalingsmiddel i det pr\xc3\xa6-columbianske Mellemamerika; fx aztekerne brugte et system, hvor en kalkun kostede 100 b\xc3\xb8nner, og en frisk avocado var 3 b\xc3\xb8nner v\xc3\xa6rd. I nogle omr\xc3\xa5der, fx Yucat\xc3\xa1n og Costa Rica, blev de stadig brugt som penge helt op til 1840\'erne.\n_START_SECTION_\nBrug\n_START_PARAGRAPH_\nDen mest udbredte brug af kakaoplantens fr\xc3\xb8 er til chokolade, mens kakaopulver bliver brugt til fx kakaom\xc3\xa6lk og som smagsstof i kager og madvarer. Kakaodyrkning giver levebr\xc3\xb8d for mange afrikanske lande, og kakao bliver som kaffe forhandlet p\xc3\xa5 det internationale marked med store prisvariationer. En spekulation i kakao mislykkedes i 2010.\n_START_SECTION_\nKakaoceremonier\n_START_PARAGRAPH_\nI de seneste \xc3\xa5r er kakaoceremonier dukket op, ofte spirituelle, og som et mentalt buzz og alternativ rus i forhold til alkohol.'